Title: พระราชกฤษฎีกาว่าด้วยครุยวิทยฐานะของกรรมการสภามหาวิทยาลัย อธิการบดี รองอธิการบดี คณบดี ผู้อำนวยการสถาบัน ผู้อำนวยการสำนักและคณาจารย์ มหาวิทยาลัยรามคำแหง พ.ศ. 2521

พระราชกฤษฎีกา

พระราชกฤษฎีกา
ว่าด้วยครุยวิทยฐานะของกรรมการสภามหาวิทยาลัย
อธิการบดี
รองอธิการบดี คณบดี
ผู้อำนวยการสถาบัน ผู้อำนวยการสำนัก
และคณาจารย์
มหาวิทยาลัยรามคำแหง
พ.ศ. ๒๕๒๑

ภูมิพลอดุลยเดช ป.ร.
ให้ไว้ ณ วันที่ ๑๑
ตุลาคม พ.ศ. ๒๕๒๑
เป็นปีที่ ๓๓
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ
ให้ประกาศว่า

โดยที่เป็นการสมควรกำหนดครุยวิทยฐานะของกรรมการสภามหาวิทยาลัยอธิการบดี
รองอธิการบดี คณบดี ผู้อำนวยการสถาบัน ผู้อำนวยการสำนัก และคณาจารย์มหาวิทยาลัยรามคำแหง

อาศัยอำนาจตามความในมาตรา ๒๕
แห่งธรรมนูญการปกครองราชอาณาจักรพุทธศักราช ๒๕๒๐ และมาตรา ๔๖
แห่งพระราชบัญญัติมหาวิทยาลัยรามคำแหง พ.ศ. ๒๕๑๔ ซึ่งแก้ไขเพิ่มเติมโดยพระราชบัญญัติมหาวิทยาลัยรามคำแหง
(ฉบับที่ ๒) พ.ศ. ๒๕๒๑ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้
ดังต่อไปนี้

มาตรา ๑ 
พระราชกฤษฎีกานี้เรียกว่า พระราชกฤษฎีกาว่าด้วยครุยวิทยฐานะของกรรมการสภามหาวิทยาลัย
อธิการบดี รองอธิการบดี คณบดี ผู้อำนวยการสถาบัน ผู้อำนวยการสำนัก และคณาจารย์
มหาวิทยาลัยรามคำแหง พ.ศ. ๒๕๒๑

มาตรา ๒[๑] 
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ 
ครุยวิทยฐานะของกรรมการสภามหาวิทยาลัย อธิการบดี รองอธิการบดี คณบดี
ผู้อำนวยการสถาบัน ผู้อำนวยการสำนัก และคณาจารย์ มหาวิทยาลัยรามคำแหง มีดังนี้
คณาจารย์ในมหาวิทยาลัย ครุยทำด้วยผ้าหรือแพรสีดำ
เย็บเป็นเสื้อครุยยาวเหนือข้อเท้าประมาณ ๑๕ เซนติเมตร หลังจีบ
และมีจีบที่หัวไหล่ด้วย ตัวเสื้อผ่าอกตลอด มีแถบกำมะหยี่สีดำริมเสื้อด้านหน้าทั้งสองข้าง
กว้างข้างละ ๘ เซนติเมตร ทาบริมเสื้อโดยตลอด แขนเสื้อยาวตกข้อมือ ปลายแขนปล่อย
และมีผ้าคล้องคอทำด้วยผ้าหรือแพรสีดำเช่นเดียวกับเสื้อห้อยหลังรูปเป็นถุง
ด้านนอกตอนปลายของผ้าคล้องคอขลิบริมด้วยผ้าหรือแพรสีน้ำเงินเข้ม ด้านในสีทอง
กรรมการสภามหาวิทยาลัย อธิการบดี รองอธิการบดี คณบดี
ผู้อำนวยการสถาบัน ผู้อำนวยการสำนัก และคณาจารย์ในมหาวิทยาลัยที่เป็นศาสตราจารย์
มีครุยเช่นเดียวกับคณาจารย์ในมหาวิทยาลัย แต่มีแถบกำมะหยี่สีดำ ขนาดกว้าง ๓
เซนติเมตร ยาว ๒๐ เซนติเมตร ที่ปลายแขนเสื้อข้างละหนึ่งแถบ

มาตรา ๔ 
ให้มหาวิทยาลัยรามคำแหงจัดทำครุยวิทยฐานะตามพระราชกฤษฎีกานี้ขึ้นไว้เป็นตัวอย่าง

มาตรา ๕ 
ให้รัฐมนตรีว่าการทบวงมหาวิทยาลัยรักษาการตามพระราชกฤษฎีกานี้

ผู้รับสนองพระบรมราชโองการ
ส.  โหตระกิตย์
รองนายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ เนื่องจากมาตรา ๔๖
แห่งพระราชบัญญัติมหาวิทยาลัยรามคำแหง พ.ศ. ๒๕๑๔
ซึ่งแก้ไขเพิ่มเติมโดยพระราชบัญญัติมหาวิทยาลัยรามคำแหง (ฉบับที่ ๒) พ.ศ. ๒๕๒๑
ได้บัญญัติครุยวิทยฐานะของกรรมการสภามหาวิทยาลัย อธิการบดี รองอธิการบดี คณบดี
ผู้อำนวยการสถาบัน ผู้อำนวยการสำนัก และคณาจารย์มหาวิทยาลัยรามคำแหง เพิ่มเติมขึ้น
และการกำหนดครุยดังกล่าวให้กระทำโดยการตราเป็นพระราชกฤษฎีกา  จึงจำเป็นต้องตราพระราชกฤษฎีกานี้ขึ้น

มณฑิตา/ผู้จัดทำ
๒ กุมภาพันธ์ ๒๕๕๔

วิภา/ผู้ตรวจ
๒๖ พฤษภาคม ๒๕๕๔

[๑]
ราชกิจจานุเบกษาเล่ม ๙๕/ตอนที่ ๑๑๒/ฉบับพิเศษ หน้า ๑/๑๓ ตุลาคม ๒๕๒๑